《婺妇词》
元代·郭奎

东家妇，西家泣，东边浮云西边日。年芳良在兹，朱颜如舜华。

城头月出夜将半，玉阶金井啼寒鸦。忆昔未嫁初，娇笑父母侧。

郎骑竹马妾倚床，手折樱桃共郎剧。同居乡里两无猜，长大亦得为家室。

自从结发能几时，风尘四起遭离别。良人执戟好戎马，出门屡致殷勤词。

一朝富贵从所欲，黄金满籯珠满斛。孤人之子寡人妻，积恶既盈祸亦速。

美人如花歌未央，中庭日落悲且伤。报仇壮士在咫尺，十年兵散空彷徨。

空彷徨，不能已，顾妾哀啼泪如洗。阿姬宠妓随乱兵，泥污残尸孰敢视。

空遗贱妾与小姑，东家流落西家居。五更泣罢向姑学，愿姑无如妾命薄。

作者简介：[公元？年至一三六四年]字子章，巢县人。生年不详，约卒于元惠宗至正二十四年。慷慨有志节。早从余阙学，颇称之。太祖为吴国公，来归，从事幕府。朱文正开大都督府于南昌，命奎参军事。文正得罪，奎亦坐诛。奎工诗，著有望云集五卷，《四库总目》传于世。